O‘zbekiston BMTda irqiy kamsitish masalalari bo‘yicha hisobot berdi

Birlashgan millatlar tashkiloti Irqiy kamsitishni bartaraf etish bo‘yicha qo‘mitasining 84-sessiyasida Inson huquqlari bo‘yicha O‘zbekiston milliy markazi rahbari Akmal Saidov so‘zga chiqdi. Bu haqda BMT Yangiliklar markaziga tayangan holda Gazeta.uz xabar bermoqda.

Tadbirda O‘zbekiston delegatsiyasi mamlakatda irqiy kamsitishlarni tugatish yo‘lida huquqshunoslik, sud, ma’muriy amaliyot va boshqa sohalarda ko‘rilayotgan choralar haqida hisobot berdi.
Qo‘mita a’zolari O‘zbekiston hukumatining madaniy xilma-xillikni saqlash hamda kam sonli millat vakillarining tenghuquqliligini ta’minlash borasidagi harakatlarini qayd etib o‘tdilar. Shu bilan birga, ular mamlakatda lo‘lilar va mesxeti turklarining holati haqida savollar berdilar.
Inson huquqlari bo‘yicha O‘zbekiston milliy markazi rahbari Akmal Saidov BMTning Irqiy kamsitishning barcha shakllarini tugatish to‘g‘risidagi konvensiyasi ijrosi yuzasidan sakkizinchi va to‘qqizinchi ma’ruzasini taqdim etar ekan, hozirgi vaqtda mamlakatda 136 ta millat va etnik guruhlar vakillari yashayotganini, 2200 ta diniy tashkilot faoliyat yuritayotganini aytib o‘tdi.
Shuningdek, O‘zbekiston vakili mamlakatda savodxonlik darajasi yuqori – 99,7 foizni tashkil etishini, barcha kam sonli millat vakillari uchun ta’lim kafolatlanganligini ta’kidladi.
Akmal Saidov o‘z ma’ruzasida bir zamonlar qirq mingtacha mesxeti turklari Gruziyadan deportatsiya qilinganligini esga oldi. Sobiq Ittifoq tarqalganidan keyin ularning ko‘pchiligi Rossiyaga ko‘chib ketgan. Ma’ruzachi bugungi kunda mazkur etnik guruhning O‘zbekiston jamiyatida o‘z o‘rni borligini va hukumat ularni qo‘llab-quvvatlab turishini ta’kidladi.
Lo‘lilar haqida so‘z yuritib, Inson huquqlari bo‘yicha O‘zbekiston milliy markazi rahbari mamlakatda ularning savodxonligini oshirish uchun barcha zaruriy choralarni ko‘rayotganligini aytdi. Bugungi kunda bu millatga mansub 3400 nafar bolalar o‘zbek, rus va tojik tillaridagi maktablarga borayotganlarini ta’kidladi
Qo‘mita sessiya yakunida O‘zbekiston vakilining ma’ruzasi bo‘yicha o‘z xulosalarini hamda tavsiyalarini beradi.